Source: https://ispis.sk/judikatura/KSKE/11Co337/2011
Timestamp: 2020-04-01 23:01:30+00:00
Document Index: 3086398

Matched Legal Cases: ['§ 79', '§ 43', '§ 43', '§ 214', '§ 219', '§ 79', '§ 42', '§ 3', 'súd ', 'súd ', 'súd ', 'súd ', '§ 43', '§ 43', 'súd ', 'súd ', 'súd ', 'súd ', '§ 214', '§ 219', 'súd ', 'súd ', 'súd ', '§ 79', '§ 42', 'súd ', '§ 43', 'súd ', '§ 79']

KSKE 11 Co 337/2011 - iSpis
iSpis Judikatúra – KSKE 11 Co 337/2011
KS v Košiciach, dátum 17.01.2012, sp.zn. KSKE 11 Co 337/2011
§ 79 ods. 1 OSP
§ 43 ods. 1 OSP § 43 ods. 2 OSP § 214 ods. 2 OSP § 219 ods. 1 OSP § 79 ods. 1 OSP § 42 ods. 3 OSP § 3 ods. 9 zákona č. 757/2004
Súd: Krajský súd Košice Spisová značka: 11Co/337/2011 Identifikačné číslo súdneho spisu: 7211219396 Dátum vydania rozhodnutia: 18. 01. 2012 Meno a priezvisko sudcu, VSÚ: JUDr. Angela Čechová ECLI: ECLI:SK:KSKE:2012:7211219396.1
Uznesenie Krajský súd v Košiciach vo veci navrhovateľa L. U., F. XX, XXX XX V. V., o zrušenie rozhodnutia, o odvolaní navrhovateľa proti uzneseniu 17C 88/2011-13 zo 14.9.2011 Okresného súdu Košice II
Okresný súd Košice II, ako súd prvého stupňa, na ktorý navrhovateľ doručil 15.7.2011 svoje podanie označené ako Odvolanie proti rozhodnutiu Rozhodcovského súdu , napadnutým uznesením odmietol uvedené podanie navrhovateľa.
V dôvodoch uznesenia uviedol, že navrhovateľ podal 15.7.2011 návrh, ktorý nemal náležitosti riadneho návrhu na začatie konania, preto ho uznesením z 11.8.2011 vyzval na odstránenie vád podania, ktoré v uznesení uviedol, a to v lehote 15 dní od doručenia uznesenia, že navrhovateľ podaním z 29.8.2011 na uvedené uznesenie súdu odpovedal, avšak ani týmto podaním neodstránil vady svojho návrhu na začatie konania. V súlade s ust. § 43 ods. 1 a § 43 ods. 2 O.s.p. na základe toho, že navrhovateľ neodstránil vady návrhu na začatie konania tak, aby tento návrh bol jasný, určitý a zrozumiteľný, pričom zároveň neoznačil účastníkov konania, podanie navrhovateľa z 15.7.2011 odmietol, nakoľko o takomto návrhu nemožno v konaní pokračovať.
Uznesenie napadol včas podaným odvolaním navrhovateľ, na základe čoho bola vec postúpená Krajskému súdu v Košiciach ako odvolaciemu súdu.
V odvolaní navrhovateľ uviedol, že ho považuje za nesprávne preto, lebo bolo urobené jednostranne a bez jeho stanoviska, že ho nikto k veci nevypočul a bolo vydané rozhodnutie v prospech navrhovateľa, preto ho považuje za nesprávne (zrejme ide o rozhodnutie rozhodcovského súdu, ktoré navrhuje navrhovateľ zrušiť - poznámka odvolacieho súdu) . Konštatoval, že on s touto vecou nemá nič spoločné a možno niekto zneužil jeho doklady, ktoré mal v tom čase odcudzené a sfalšoval jeho podpis. Uviedol na záver, že to isté už píše po tretí krát a nechápe, čo je na tom nepochopiteľné. Žiadal zrušiť rozhodnutie, aby súd vzal do úvahy pri rozhodovaní aj jeho stanovisko - výpoveď k predmetnej veci, ktorú súd prvého stupňa nemal, len mu doručil rozhodnutie aj s právoplatnosťou s vyhrážkou exekúcie. To čo žiada súd v poučení podľa jeho názoru je tu všetko a viac k veci nemá čo dodať.
Odvolací súd prejednal odvolanie navrhovateľa bez nariadenia pojednávania (§ 214 ods. 2 O.s.p.) a dospel k záveru, že napadnuté uznesenie je vecne správne, preto ho potvrdil podľa § 219 ods. 1 O.s.p.
Z odôvodnenia napadnutého uznesenia vyplýva, že súd prvého stupňa odmietol podanie navrhovateľa z 15.7.2011 z dôvodu, že navrhovateľ ani potom, čo mu bolo doručené uznesenie na odstránenie nedostatkov tohto podania, neodstránil tieto nedostatky tak, aby bolo možné o podaní ako o návrhu na začatie konania, v konaní pokračovať.
S týmto jeho záverom sa odvolací súd stotožňuje, a na správnosť odôvodnenia považuje za potrebné uviesť nasledovné.
Návrh na začatie konania (žaloba) vo veciach, v ktorých konanie nemožno začať iným zákonom dovoleným spôsobom (ako je to aj v danej veci - poznámka odvolacieho súdu) je základnou procesnou podmienkou, za splnenia ktorej môže súd konať a rozhodovať vo veci.
Podľa § 79 ods. 1 O.s.p. konanie sa začína na návrh. Návrh má okrem všeobecných náležitostí (§ 42 ods. 3) obsahovať meno, priezvisko, prípadne aj dátum narodenia a telefonický kontakt, bydlisko účastníkov, prípadne ich zástupcov, údaj o štátnom občianstve, pravdivé opísanie rozhodujúcich skutočností, označenie dôkazov, ktorých sa navrhovateľ dovoláva a musí byť z neho zrejmé, čoho sa navrhovateľ domáha. Označenie účastníkov musí byť také presné, aby umožnilo jednoznačný záver pre posúdenie, či účastník konania má spôsobilosť byť účastníkom konania.
V občianskom súdnom konaní sú účastníkmi konania žalobca (ten kto podanou žalobou uplatňuje svoje práva) a žalovaný (ten, koho žalobca v žalobe označí za žalovaného) . Ak podanie účastníka, ktoré má byť návrhom na začatie konania, teda žalobou, neobsahuje označenie účastníkov alebo všetky údaje potrebné k označeniu účastníkov konania, je súd povinný pokúsiť sa odstrániť tieto vady postupom podľa § 43 ods. 1 O.s.p. a teda vyzvať účastníka, aby nesprávne, neúplné alebo nezrozumiteľné podanie doplnil alebo opravil v lehote, ktorú určí, ktorá nemôže byť kratšia ako 10 dní, pričom v uznesení uvedie, ako treba opravu alebo doplnenie vykonať. Ak účastník v tejto lehote podanie neopraví alebo nedoplní a pre uvedený nedostatok nemožno v konaní pokračovať, súd odmietne podanie, ktoré by podľa svojho obsahu mohlo byť návrhom na začatie konania.
V posudzovanej veci aj podľa názoru odvolacieho súdu návrh navrhovateľa nespĺňa náležitosti uvedené v § 79 ods. 1 O.s.p., lebo v ňom nie je uvedené, voči komu žaloba smeruje, teda kto je žalovanou stranou.
Aj keď podľa podania navrhovateľa a jeho doplnenia možno vyvodiť, čoho sa navrhovateľ domáha (zrušenia pripojeného rozhodcovského rozsudku) a z akých dôvodov sa takéhoto nároku dovoláva, o návrhu navrhovateľa nemožno konať, keďže v ňom absentuje jedna z podstatných náležitostí návrhu a to uvedenie účastníka konania, proti ktorému návrh navrhovateľa smeruje.
Keďže navrhovateľ ani v odvolaní neodstránil chýbajúce podstatné náležitosti svojho podania (návrhu na začatie konania) , to znamená neuviedol voči komu žalobu podáva, nebolo možné jeho odvolaniu vyhovieť.